समस्त मानव बंधुओं को इस बात पर अवश्य ही विचार करना चाहिए कि जब समस्त शरीरों से अपने परिचय में ‘हम’ या ‘मैं’ स्पष्टतया निकलता है, तब दूसरा कौन हुआ ? क्योंकि जिसको दूसरा या तुम या तू कहा जाता है, वह भी अपना पता ‘हम’ या ‘मैं’ कहकर ही बताता है अर्थात् समस्त शरीर एक ही ‘हम’ या ‘मैं’ के हैं, तो समस्त सम्पत्ति भी ‘हम’ या ‘मैं’ की हुई। जिस प्रकार संयुक्त परिवार की संयुक्त सम्पत्ति को प्रत्येक सदस्य ही अपनी कहता व समझता हुआ व्यवहार करता है, जबकि व्यक्तिगत रूप से वह संयुक्त सम्पत्ति किसी की नहीं होती है। व्यक्तिगत एकाधिकार रूप से वह एक मात्र उस संयुक्त परिवार के प्रधान रूप पिता की ही होती है, जिस पर समस्त परिवार का भार होता है। ठीक इसी प्रकार सारी वसुधा ही एक संयुक्त परिवार है, जिसमें रहने वाले समस्त शरीर ही ‘हम’ से सम्बंधित हैं और जब समस्त शरीर ही ‘हम’ या ‘मैं’ वाले हैं तो समस्त शरीरों से सम्बंधित सम्पत्ति भी ‘हम’ या ‘मैं’ की हुई। ‘तू’ और ‘तोहार’ शब्द ही सारी बुराइयों की जड़ है। चोरी, डकैती, घूसखोरी, दुराचार एवं भ्रष्टाचार आदि इसी तू और तोहार के कारण ही होते हैं क्योंकि कोई ‘हम’ या ‘मैं’ किसी भी ‘हम’ या ‘मैं’ के साथ न तो चोरी कर सकता है और न डकैती, न दुराचार कर सकता है और न भ्रष्टाचार ही। जैसे किसी भी संयुक्त परिवार का कोई सदस्य एक-दूसरे के साथ चोरी, डकैती, घूसखोरी, दुराचार एवं भ्रष्टाचार आदि नहीं करता। हालाँकि ‘हम’ और ‘तुम’ तो हर शरीर के साथ ही एक-दूसरे के साथ कहता रहता है, परन्तु कोई किसी के साथ किसी भी प्रकार की बुराई करना तो दूर रहा, बुराई सोचता भी नहीं। ठीक इसी प्रकार हम लोग जब अपनी यथार्थ स्थिति को समझ लेंगे कि समस्त शरीर ही ‘मैं’ का है, ‘तुम’ या ‘तू’ का नहीं क्योंकि ‘तुम’ या ‘तू’ तो मात्र सब दूसरे को ही कहते हैं, तो समस्त बुराइयाँ उसी दिन समाप्त हो जाएँगी और जब सारी बुराइयाँ ही समाप्त हो जाएँगी तब आनन्द और शान्ति को कोई रोक नहीं सकता और सारी धरती पर अमन-चैन व्याप्त हो जाएगा। जब तक ‘वसुधैव कुटुम्बकम्’ अर्थात् समस्त वसुधा ही एक परिवार है और हम एक ही परिवार के सदस्य हैं, लागू नहीं होगा, तब तक कोई लाख सिर पटककर चाहे कि हम शान्ति और आनन्दमय जीवन यापन करें तो नहीं कर सकता है।